Sħana tremenda u nirien qawwija baqgħu jaħkmu partijiet kbar fl-Awstralja. Fl-aħħar sigħat, in-nar ikkawża l-mewt ta’ żewġ voluntiera li kienu qed jgħinu lill-pumpiera fit-tifi tan-nar. Dan kollu seħħ fl-istess waqt li l-Prim Ministru ħabbar li temm kmieni btala mal-familja. Fl-Awstralja, diversi bliet inbidlu f’infern fuq l-art hekk kif qed jinħakmu minn mewġa ta’ sħana waqt li f’diversi foresti żviluppaw nirien kbar. Il-Ġimgħa filgħodu, żewġ voluntiera mietu waqt li kienu qed jgħinu fit-tifi tan-nar li qed jinfirex fl-istat ta’ New South Wales. Andrew O’Dwyer u Geoffrey Keaton kienu f’vettura tat-tifi tan-nar, meta din laqtet siġra u nqalbet. Tliet passiġġieri oħra li kienu magħhom irnexxielhom isalvaw. “We do need to honour these men and recognise that there is no finer person available in my view than someone that is willing to put themselves on the line for the want of nothing in return, no remuneration, no nothing but other than to simply make a positive difference in their local community” In-nirien ilhom iħeġġu minn Settembru, u s’issa wasslu għall-qerda ta’ madwar seba mitt dar. Il-Prim Ministru tal-Awstralja, Scott Morrison, talab skuża għall-fatt li jinsab fuq btala mal-familja fil-Hawaii. Żied li huwa se jkun qed itemm il-btala kmieni u jirritorna lejn l-Awstralja. Din l-apoloġija ssegwi kundanna u protesti minn diversi Awstraljani matul l-aħħar jiem minħabba n-nuqqas ta’ preżenza tiegħu f’dawn is-sitwazzjonijiet kif ukoll għan-nuqqas ta’ azzjoni b’rabta mat-tibdil fil-klima. Bħalissa l-Awstralja qed tiffaċċja mewġa ta’ sħana, bl-aħħar jumejn irreġistraw temperaturi rekord għall-pajjiż. Fin-nofsinhar tal-Awstralja kienet irreġistrata temperatura medja ta 41.9 gradi celsius, waqt li f’postijiet minnhom it-temperaturi kważi laħqu l-ħamsin grad celsius.